Author: slugen
Last saved by: jost
Company: Bratislava, SK

PREDKLADACIA  SPRÁVA

Uznesením vlády SR č. 910/94  bola dňa 22. septembra 1994 podpísaná Dohoda o zriadení Komisie J. W. Fulbrighta pre vzdelávacie výmeny v SR (319/94 Z.z.) a Dohovor o vzájomnom porozumení medzi SR a USA (320/94). Na základe toho MZV SR zriadilo komisiu ako nadáciu a v roku 1997 ju transformovalo na organizáciu s medzinárodným prvkom (186/86 zb.). Pri podpísaní Dohody a Dohovoru vláda  SR zároveň schválila ročnú vládnu dotáciu pre činnosť komisie vo výške zhruba 10% z objemu prostriedkov vyčlenených Kongresom USA a MZV USA na zabezpečenie programu. Na základe Dohody a Dohovoru poskytuje MŠ SR pre činnosť komisie kancelárske priestory v centre Bratislavy a uhrádza prevádzkové a technické vybavenie. 

Komisia je radou pozostávajúcou z ministra školstva SR a veľvyslanca USA v SR, ktorí sú čestní predsedovia, a ďalej zo štyroch slovenských a štyroch amerických členov, ktorých menujú čestní predsedovia. Neoddeliteľnou súčasťou komisie je Informačné centrum o možnostiach štúdia v USA.

Za obdobie rokov 1994 – 2004 približne 300 slovenských a amerických  odborníkov, vedeckých pracovníkov, študentov, stážistov a umelcov sa zúčastnilo výmenných pobytov s cieľom oboznámiť sa s profesionálnymi a kultúrnymi možnosťami oboch krajín. Vzhľadom na to, že platnosť Dohody a Dohovoru skončila v septembri roku 2004 a obe zmluvné strany prejavili záujem o pokračovanie v spolupráci i naďalej, Ministerstvo školstva SR predkladá na schválenie návrh novej dohody na ďalšie obdobie. 

Jednotlivé články predmetného návrhu dohody obsahujú ustanovenia týkajúce sa právneho postavenia a činnosti komisie J.W. Fulbrighta, správnej rady a funkcionárov komisie, ako aj finančných a organizačno-technických záväzkov oboch zmluvných strán.

  	V novom návrhu dohody sa deklaruje vôľa oboch strán podporovať výmenu študentov, stážistov, výskumných pracovníkov, učiteľov, profesorov, odborníkov medzi SR a USA, rozvíjať spoluprácu medzi inštitúciami na rôznych stupňoch vzdelávania, verejnej správy, súkromného sektora a neštátnych organizácií. Zároveň sa obe strany zaväzujú významne sa podieľať na poskytovaní finančných a iných prostriedkov pre zabezpečenie realizácie výmen a spolupráce.

Vstupom do Európskej únie sa SR zaradila do európskeho vzdelávacieho, výskumného a inovačného priestoru. Táto skutočnosť zvyšuje tlak na internacionalizáciu vysokoškolského vzdelávania, mobilitu študentov, výskumníkov a expertov a upevnenie spolupráce s tretími krajinami. Dohoda s USA prostredníctvom jej programov bude napomáhať posilňovať proces transformácie slovenského školstva na vysokoškolskej i regionálnej úrovni a podporí spoluprácu s mobilitnými centrami pre vedeckovýskumných pracovníkov. Činnosť Komisie zároveň umožní podporiť ďalšie vzdelávanie dospelých podľa potrieb praxe a aktivít vzdelávacích inštitúcií.

 
Realizácia dohody bude financovaná z rozpočtu Ministerstva školstva SR, tak ako v predchádzajúcom období. 

Dohoda sa uzatvára na dobu neurčitú, pričom v prípade ukončenia jej platnosti budú nevyužité finančné prostriedky a majetok poskytnuté komisii rozdelené medzi zmluvné strany v pomere rovnajúcom sa pomeru ich príspevkov poskytnutých komisii.

Na platnosť dohody sa nevyžaduje súhlas NR SR podľa čl. 7 ods. 4 Ústavy SR a dohoda nebude mať podľa čl. 7 ods. 5 Ústavy SR prednosť pred zákonmi. Doložka prednosti medzinárodnej zmluvy pred zákonmi sa preto nevystavuje. Dňom nadobudnutia platnosti tejto dohody sa skončí platnosť verbálnej nóty MZV SR (č.j.:126/2004), ktorá predĺžila platnosť Dohody medzi vládou SR a vládou USA o zriadení Komisie J.Williama Fulbrighta pre vzdelávacie výmeny v SR, podpísanej dňa 22.9.1994 v Bratislave (oznámenie MZV SR č. 319/1994) do podpisu novej dohody.

Dňom nadobudnutia platnosti tejto dohody sa skončí platnosť Dohovoru o vzájomnom porozumení medzi vládou SR a vládou USA o zriadení Komisie J.Williama Fulbrighta pre vzdelávacie výmeny v SR, podpísaného dňa 22.9.1994 v Bratislave (oznámenie MZV SR č. 320/1994).

	Predložený návrh dohody nemá finančný, ekonomický a environmentálny vplyv a nemá vplyv na zamestnanosť. 
	
	V záujme zjednodušenia a urýchlenia postupu bude dohoda podpisovaná v anglickom jazyku.